			KO-LO5-SE JIN5 SU (51)

[1]	Tui3 Siong7-te3 e5 chi2-i3 choe3 Ki-tok Ia5-soo e5 su3-too5, Po2-lo5, kap hia*-ti7 The5-moo5-thai3,  2). phoe kia3 hoo7 Ko-lo5-se tiam3-ti7 Ki-tok e5 seng3-too5, tiong-sin3 e5 hia*-ti7: goan7 lin2 tui3 lan2 e5 Pe7 Siong7-te3 tit-tioh8 un-tian2 peng5-an.
	3). Goan2 siong5-siong5 thoe3 lin2 ki5-to2, kam2-sia7 Siong7-te3 chiu7-si7 lan2 e5 Chu2 Ia5-soo Ki-tok e5 Pe7,  4). in-ui7 bat thia*-ki*3 lin2 ti7 Ki-tok Ia5-soo e5 sin3, kap ng3 long2-chong2 e5 seng3-too5 soo2 u7 e5 thia*3,  5). in-ui7 soo2 ka7 lin2 khng3 ti7 thi*-nih8 e5 ng3-bang7, chiu7-si7 lin2 cheng5 ti7 hok-im chin-li2 e5 to7 soo2 thia*-ki*3 e5;  6). chit e5 hok-im i2-keng kau3 ti7 lin2; chhin-chhiu*7 ti7 pian3 se3-kan teh kiat ke2-chi2, ia7 na2 toa7 chang5, chhin-chhiu*7 ti7 lin2 tiong-kan chit8 iu*7, tui3 lin2 bat thia*-ki*3 ia7 chin-sit8 chai Siong7-te3 e5 un-tian2 hit jit8;  7). chhin-chhiu* lin2 tui3 I2-pa-hut soo2 hak8-sip8 e5, i si7 goan2 soo2 thia*3 tang5 choe3 loo5-pok8 e5, ia7 ui7-tioh8 goan2 choe3 Ki-tok tiong-sin3 e5 chhe-eng7;  8). i ia7 bat chiong lin2 ti7 Seng3 Sin5 e5 jin5-ai3 po3 goan2 chai.
	9). Soo2-i2 goan2 tui3 thia*-ki*3 e5 jit8, theo3 lin2 ki5-to2 khun2-kiu5 bo5 soah, goan7 lin2 ti7 sin5-leng5 tak8 iu*7 e5 ti3-hui7 kap leng5-thong, tit-tioh8 chai I e5 chi2-i3 kau3 moa2-moa2,  10). hoo7 lin2 soo2 kia*5 hap8 ti7 Chu2, hoan7 su7 hoo7 I hoa*-hi2, ti7 tak8 hang7 ho2-su7 kiat ke2-chi2, koh bat Siong7-te3 na2 ku2 na2 chin3-poo7;  11). koh chiau3 I eng5-kng e5 khui3-lat8, eng7 tak8 iu*7 e5 koan5-leng5 hoo7 lin2 u7 koan5-leng5 ti3-kau3 lin2 hoan7 su7 hoa*-hi2 thun-lun2 khoan-iong5;  12). koh kam2-sia7 Pe7, in-ui7 I hoo7 lan2 kham-tit u7 hun7 seng3-too5 e5 giap8 ti7 kng-beng5 e5 soo2-chai7;  13). I i2-keng kiu3 lan2 thoat-li7 oo-am3 e5 koan5-se3, lai5 poa*-soa2 lan2 jip8 I soo2 thia*3 e5 Kia*2 e5 kok;  14). tiam3-ti7 I lan2 tit-tioh8 siok8-hoe5, chiu7-si7 lan2 e5 choe7 sia3-bian2;  15). I si7 boe7 tit thang khoa*3-ki*3 e5 Siong7-te3 e5 siong7, I si7 thau5 chit8 e5 si* e5, ti7 long2-chong2 siu7 chhong3-cho7 e5 e5 tai7-seng;  16) in-ui7 ban7 mih8 ti7 I lai5 chhong3-cho7, ti7 thi*-nih8 kap ti7 toe7-nih8 e5, u7 thang khoa*3-ki*3 kap bo5 thang khoa*3-ki*3 e5, hek8-si7 cho7-ui7 e5, hek8-si7 ti7-li2 e5, hek8-si7 pan7 cheng3-su7 e5, hek8-si7 chiang2-koan5 e5, ban7-hang7-u7 long2 si7 tui3 I, ia7 ui7-tioh8 I, chiah siu7 chhong3-cho7.  17). I ti7 ban7-hang7-u7 e5 tai7-seng; ban7-hang7-u7 tiam3-ti7 I lai5 sa*-kap khia7-chai7.  18). I si7 seng-khu e5 thau5, seng-khu chiu7-si7 kau3-hoe7; I si7 goan5-khi2-thau5, tui3 si2-lang5 tiong khi2-lai5 e5 thau5 chit8 e5 si* e5, hoo7 I ti7 ban7-hang7-u7 tiong choe3 te7 it.  19). In-ui7 Pe7 hoa*-hi2 hoo7 it-chhe3 e5 hong-seng7 tiam3-ti7 I;  20) i2-keng chiong I sip8-ji7-ke3 e5 huih lai5 seng5-chiu7 ho5-peng5, chiu7 tui3 I hoo7 ban7-hang7-u7 kap I pun2-sin koh-chai3 ho5, hek8-si7 toe7-chiu*7 e5, hek8-si7 ti7 thi*-nih8 e5, long2 si7 tui3 I.  21). Koh lin2 peng5-soo2 ti7 phai*2 e5 soo2 kia*5 kap Siong7-te3 keh-tng7, sim-lai7 choe3 tui3-tek8,  22). ta* I ti7 I jiok8-the2 e5 seng-khu, tui3 I e5 si2, i2-keng hoo7 lin2 koh-chai3 ho5, beh hoo7 lin2 chiah-e5 chia*5-seng3, bo5 ha5-chhu5 bo5 thang hiam5 e5, khia7 ti7 I e5 bin7-cheng5;  23). na7 lin2 tng5-tng5 tiam3-ti7 sin3, u7 toe7-ki koh kian-koo3, bo5 siu7 io5-tang7, lai5 li7-khui hok-im e5 ng3-bang7; che hok-im chiu7-si7 lin2 soo2 bat thia*-ki*3 e5, koh si7 thoan5 ti7 thi*-e7 long2-chong2 siu7 chhong3-cho7 e5 e5 tiong-kan; goa2 Po2-lo5 i2-keng siat-lip8 choe3 i e5 chhe-eng7.
	24). Ta* goa2 ui7-tioh8 lin2 siu7 chiah e5 kan-khoo2 si7 hoa*-hi2; goa2 ui7-tioh8 Ki-tok e5 seng-khu chiu7-si7 kau3-hoe7, ti7 goa2 e5 jiok8-the2, poo2-moa2 I soo2 be7 u7 chin7 e5 hoan7-lan7;  25). goa2 siat-lip8 choe3 chit e5 kau3-hoe7 e5 chhe-eng7, chiau3 Siong7-te3 ui7-tioh8 lin2 soo2 kau-hu3 goa2 e5 chit-hun7, lai5 oan5-moa2 Siong7-te3 e5 to7-li2,  26). chiu7-si7 ban7 se3 ban7 tai7 i2-lai5 soo2 khng3-bat8 e5 o3-biau7; ta* i2-keng hian2-beng5 ti7 I e5 seng3-too5;  27). Siong7-te3 ai3 beh hoo7 in chai chit e5 o3-biau7 e5 eng5-kng ti7 goa7-pang tiong u7 joa7 pu3-u7, chiu7-si7 Ki-tok tiam3-ti7 lin2, choe3 eng5-kng e5 ng3-bang7 e5;  28). goan2 thoan5 I, eng7 tak8 iu*7 e5 ti3-hui7 khoo2-khng3 tak8 lang5, ka3-si7 tak8 lang5, beh hian3 tak8 lang5 tiam3-ti7 Ki-tok lai5 oan5-choan5.  29). Ui7-tioh8 chit-e5 goa2 tioh8-boa5, chiau3 I chhut-lat8 kia*5 ti7 goa2 lai7-bin7 e5 kong-iong7 lai5 cheng-chian3.

[2]	In-ui7 goa2 ai3 lin2 chai goa2 ui7-tioh8 lin2, kap hiah e5 toa3 ti7 Lo2-ti2-ka e5, i2-kip8 ki*3-na7 ti7 jiok8-the2 be7 bat ki*3-tioh8 goa2 e5 bin7 e5, u7 chai*2-iu*7 cheng-chian3,  2). thang hoo7 in e5 sim siu7 an-ui3, ti7 jin5-ai3 sa* kiat-lian5, tui3 chhiong-moa2 e5 hiau2-ngoo7 tit-tioh8 it-chhe3 e5 pu3-u7, lai5 chhim chai Siong7-te3 e5 o3-biau7, chiu7-si7 Ki-tok;  3). hoan7-na7 ti3-hui7 kap chai-bat e5 po2-poe3 long2 khng3 ti7 I.  4). Goa2 kong2 an2-ni, bian2-tit lang5 eng7 ki5-kha2 e5 oe7 lai5 be5-hek8 lin2.  5). In-ui7 goa2 jiok8-the2 li7-khui lin2, sin5 kap lin2 ti7-teh, hoa*-hi2 khoa*3-ki*3 lin2 e5 cheng2-choe5, i2-kip8 lin2 sin3-kho3 Ki-tok e5 kian-koo3.
	6). Soo2-i2 lin2 ki3-jian5 chiap-lap8 Chu2 Ki-tok Ia5-soo, chiu7 tioh8 chiau3 an2-ni tiam3-ti7 I lai5 kia*5,  7). i2-keng teng3 kun ti7 I, chiu7 tit8-tit8 siu7 khi2-cho7, tui3 sin3 lai5 kian-koo3, chiau3 lin2 soo2 bat siu7 e5 ka3-si7, moa2-moa2 kam2-sia7.
	8). Tioh8 kin2-sin7 bian2-tit hoo7 lang5 eng7 i e5 tiat-hak8 kap khang-khang e5 bo5-ia*2 oe7 lai5 be5-hek8 lin2, chiau3 lang5 e5 ui5-thoan5, chiau3 se3-kan e5 siau2-hak8, m7 si7 chiau3 Ki-tok.  9). In-ui7 Siong7-te3 seng3-chit e5 hong-seng7 long2 chiau5-pi7 tiam3-ti7 I.  10). Lin2 tiam3-ti7 I ia7 tit-tioh8 hong-seng7; I si7 it-chhe3 pan7 cheng3-su7 chiang2-koan5 e5 e5 thau5.  11). Tiam3-ti7 I lin2 ia7 i2-keng siu7 kat-le2, m7 si7 eng7 chhiu2 lai5 kia*5 e5 kat-le2, chiu7-si7 Ki-tok e5 kat-le2, thng3-khi3 jiok8-the2 e5 seng-khu;  12). i2-keng ti7 soe2-le2 kap I tang5 bai5-chong3, chiu7 ti7 chit e5 soe2-le2 ia7 kap I tang5 khi2-lai5, si7 tui3 sin3 Siong7-te3 e5 kong-iong7, chiu7-si7 tui3 si2-lang5 tiong hoo7 I khi2-lai5 e5.  13). Koh lin2 cheng5 ui7-tioh8 choe7-koa3 kap jiok8-the2 e5 bo5 kat-le2 lai5 si2 e5, ta* Siong7-te3 hoo7 lin2 kap Ki-tok tang5 koh-oah8, i2-keng sia3-bian2 lan2 long2-chong2 e5 choe7-koa3,  14). chhat-siau kong-kek lan2 chiah e5 kui-le7 e5 ji7-iu*7, chiu7-si7 tui3-tek8 lan2 e5, teng3 i ti7 sip8-ji7-ke3, lai5 tui3 tiong-kan tu5 i;  15). ki3-jian5 pai7 hiah e5 pan7 cheng3-su7 e5, chiang2-koan5 e5, chiu7 kong-heng5 hian2-beng5 in, ti7 sip8-ji7-ke3 ia*5 in lai5 tai7-iat8.
	16). Soo2-i2 boh8-tit in-ui7 soo2 chiah8 soo2 lim e5, a2-si7 ui7-tioh8 choeh-ki5, chhoe it, i2-kip8 an-hioh-jit8 e5 ian5-koo3, hoo7 lang5 gi2-gi7;  17). chiah-e5 long2 si7 chiong-lai5 e5 su7 e5 ia*2, na7-si7 heng5 chiu7-si7 Ki-tok e5.  18). Boh8-tit hoo7 lang5 chhiu*2 lin2 e5 po3-siu*2, in koo3-i3 khiam-pi keng3-pai3 thi*-sai3, oa2-kho3 in soo2 u7 khoa*3-ki*3 e5, chiau3 in jiok8-the2 e5 sim-chi3 kan-ta teh phong3-hong,  19). bo5 lian5-tiau5 ti7 hit e5 Thau5, choan5 sin si7 oa2-kho3 hit e5 Thau5, tui3 chiah e5 chat kap kun tit-tioh8 chiap-eng3 lian5-lok8, chiau3 Siong7-te3 soo2 siu*2-su3 e5 tiong2-seng5 lai5 tiong2-seng5.
	20). Lin2 na7 kap Ki-tok tang5 si2, thoat-li7 se3-kan e5 siau2-hak8, chai*2-iu*7 na2 chhin-chhiu*7 oah8 ti7 se3-kan, lai5 ka-ki7 hang5-hok8 ti7 chiah e5 kui-le7, chhin-chhiu*7 kong2,  21). Boh8-tit theh8-tioh8, Boh8-tit chhi3-chiah8, Boh8-tit bong-tioh8,  22). (chiah e5 mih8 long2 si7 eng7-liau2 oe7 pai7-hoai7 e5). si7 chiau3 lang5 e5 tiau5-kui kap ka3-si7.  23). Chiah e5 kui-le7 si7 hoo7 lang5 kia*5 chu7-choan e5 keng3-pai3, ka-ki7 khiam-pi, bo5 sioh seng-khu; mia5 si7 u7 ti3-hui7, ki5-sit8 long2 bo5 kong-hau7 thang iok-sok jiok8-the2 e5 hong3-chhiong3.

[3]	Soo2-i2 lin2 na7 bat kap Ki-tok tang5 koh-oah8, chiu7 tioh8 kiu5 ti7 teng2-bin7 e5 su7;  Ki-tok ti7 hia, che7 ti7 Siong7-te3 e5 toa7 peng5.  2). Tioh8 ti3-i3 teng2-bin7 e5 su7, m7 thang ti3-i3 toe7-chiu*7 e5 su7.  3). In-ui7 lin2 bat si2, ia7 lin2 e5 oah8-mia7 kap Ki-tok sa*-kap khng3 ti7 Siong7-te3.  4). Ki-tok si7 lan2 e5 oah8-mia7; kau3 I hian2-beng5 e5 si5, lin2 ia7 beh sa*-kap hian2-beng5 ti7 eng5-kng e5 tiong-ng.
	5). Soo2-i2 lin2 tioh8 phah-si2 lin2 ti7 toe7-nih8 e5 pah-the2, chiu7-si7 kan-im5, u3-oe3, sia5 e5 sim-cheng5, phai*2 e5 su-iok8, kap tham-sim chiu7-si7 pai3 ngoo2-siong7;  6). in-ui7 tui3 chiah e5 su7, Siong7-te3 e5 siu7-khi3 lim5-kau3 poe7-gek8 e5 lang5.  7). Lin2 oah8 ti7 in tiong-kan e5 si5, ia7 bat kia*5 ti7 chiah-e5.  8). Na7-si7 chit tiap8 lin2 ia7 tioh8 tu5-khi3 chiah e5 it-chhe3 e5 su7, chiu7-si7 oan2-hun7, siu7-khi3, ok-tok8, hui2-pong3, kap chhui3-lai7 kian3-siau3 e5 oe7.  9). Boh8-tit kong2 peh8-chhat8 sa*-phian3, in-ui7 lin2 i2-keng thng3-khi3 ku7 e5 lang5 kap i e5 kia*5-choe3,  10). ia7 u7 chheng7 sin e5 lang5, chiu7-si7 jit8-jit8 oa*7-sin, kau3 tit-tioh8 chai-bat, chiau3 chhong3-cho7 i e5 e5 siong7.  11). Ki5-tiong bo5 u7 hun-piat Hi-li7-ni5 Iu5-thai3, kat-le2 e5 bo5 kat-le2 e5, hoa3-goa7 e5 lang5, Se-koo2-the5 lang5, choe3 loo5-pok8 e5, chu7-iu5 e5, tok8-tok8 Ki-tok si7 ban7-u7, koh ti7 ban7-u7 tiong.
	12). Lin2 ki3-jian5 hoo7 Siong7-te3 soo2 keng2, si7 seng3 ia7 tit-tioh8 thia*3 e5, tioh8 eng7 lin5-bin2 e5 sim, kap jin5-chu5, khiam-pi, un-jiu5, thun-lun2, lai5 chheng7;  13). siat-su2 ji7-pi2 u7 hiap8-hiam5, chiu7 tioh8 sa* khoan-iong5, sa* sia3-bian2; chhin-chhiu*7 Chu2 bat sia3-bian2 lin2, lin2 ia7 tioh8 an2-ni.  14). Ti7 chiah-e5 e5 teng2-bin7 tioh8 chheng7 jin5-ai3, chiu7-si7 oan5-choan5 e5 kiat-lian5.  15). Tioh8 hoo7 Ki-tok e5 ho5-peng5 ti7 lin2 sim-lai7 choe3 chu2, lin2 siu7 tiau3 chia*5-choe3 chit8 the2 ia7 si7 ui7-tioh8 chit-e5; koh tioh8 kam2-sia7.  16). Tioh8 hoo7 Ki-tok e5 to7-li2, ti7 tak8 iu*7 e5 ti3-hui7, chhiong-moa2 ti7 lin2 e5 sim; eng7 si, eng7 koa, eng7 sin5 e5 hu3, sa* ka3-si7 sa* khoo2-khng3, tui3 un-tian2 ti7 sim-lai7 teh gim5 lai5 o-lo2 Siong7-te3.  17). Koh hoan7 soo2 choe3 e5, hek8-si7 kong2 hek8-si7 kia*5, long2 tioh8 ti7 Chu2 Ia5-soo e5 mia5 lai5 choe3 i; ia7 tui3 I lai5 kam2-sia7 Pe7 Siong7-te3.
	18). Choe3 hu7-jin5-lang5 e5, lin2 tioh8 sun7-hok8 tiong7-hu, chiau3 tiam3-ti7 Chu2 soo2 hap8-gi5 e5.  19). Choe3 tiong7-hu e5, lin2 tioh8 thia*3 hu7-jin5-lang5, m7 thang phai*2 khoan2-thai7 in.  20). Choe3 kia*2-ji5 e5, lin2 tioh8 hoan7 su7 sun7-than3 pe7-bu2, in-ui7 che si7 Chu2 soo2 hoa*-hi2 e5.  21). Choe3 pau7-pe7 e5, lin2 m7 thang kek hoo7 lin2 e5 kia*2-ji5 siu7-khi3, kia*-liau2 in sit-chi3.  22). Choe3 loo5-pok8 e5, lin2 tioh8 hoan7 su7 sun7-than3 hiah e5 chiau3 jiok8-the2 choe3 lin2 e5 chu2-lang5 e5; m7 si7 eng7 hit ho7 ti7 lang5 e5 bak8-chiu cheng5 e5 un-khun5, chhin-chhiu*7 chhu2 hoo7 lang5 hoa*-hi2 e5, tioh8 eng7 seng5-sit8 sim keng3-ui3 Chu2;  23). ki*3-na7 lin2 soo2 choe3, tioh8 chhut ti7 sim lai5 choe3, chhin-chhiu*7 hok8-sai7 Chu2, m7 si7 hok8-sai7 lang5;  24). chai lin2 beh tui3 Chu2 tit-tioh8 seng5-chiap giap8 e5 po3-siu*2; lin2 si7 hok8-sai7 Chu2 Ki-tok.  25). In-ui7 kia*5 put-gi7 e5 beh siu7 i put-gi7 e5 po3-eng3; Siong7-te3 ia7 bo5 chiau3 goa7-mau7 chhu2 lang5.

[4]	Choe3 chu2-lang5 e5, lin2 tioh8 eng7 gi7 kap kong-peng5 khoan2-thai7 lin2 e5 loo5-pok8, in-ui7 chai lin2 ia7 u7 Chu2 ti7 thi*-nih8.
	2). Tioh8 siong5-siong5 choan-bu7 ki5-to2; ki5-to2 e5 si5 tioh8 keng2-seng2 lai5 kam2-sia7,  3). koh thoe3 goan2 ki5-to2, kiu5 Siong7-te3 ka7 goan2 khui thoan5 to7-li2 e5 mng5, thang kong2 Ki-tok e5 o3-biau7, goa2 ui7-tioh8 chit-e5 ia7 siu7 pak8,  4). hoo7 goa2 chhian2-beng5 i, chiau3 goa2 soo2 eng-kai kong2 e5.  5). Ng3 hiah e5 goa7-bin7 lang5 lin2 tioh8 ti7 ti3-hui7 lai5 kia*5, tioh8 po2-sioh ki-hoe7.  6). Lin2 e5 soo2 kong2 tioh8 siong5-siong5 eng7 un-sun5, chhin-chhiu*7 eng7 iam5 tiau-ho5, chiu7 oe7 hiau2-tit chai*2-iu*7 lai5 in3 tak8 lang5.
	7). Goa2 long2-chong2 e5 su7 Chhui-ki-koo2 beh ka7 lin2 kong2, i si7 soo2 thia*3 e5 hia*-ti7, ti7 Chu2 choe3 tiong-sin3 e5 chhe-eng7, ia7 tang5 choe3 loo5-pok8 e5;  8). ui7-tioh8 an2-ni goa2 tiau5-ti5 chhe i chiu7-kun7 lin2, hoo7 lin2 chai goan2 e5 su7, ia7 hoo7 i an-ui3 lin2 e5 sim.  9). Ia7 chhe O-ni5-se-boo2 kap i khi3, i chiu7-si7 tiong-sin3 thang thia*3 e5 hia*-ti7, ia7 si7 lin2 hia e5 lang5.  In beh chiong chit soo2-chai7 e5 su7 long2 ka7 lin2 kong2.
	10). Kap goa2 tang5 koai*-ka* e5 A-li2-tat8-koo2, kap Pa-na2-pa e5 piau2 sio2-ti7 Ma2-kho2, chheng2-an lin2; (lun7 Ma2-kho2 lin2 i2-keng siu7-tioh8 beng7-leng7; i na7 lai5 chiu7-kun7 lin2, lin2 tioh8 chiap-lap8 i);  11). kio3 choe3 Iu5-su7-too e5 Ia5-soo ia7 chheng2-an lin2; chit kui2 lang5 si7 siok8 kat-le2 e5, chi2-u7 in ui7-tioh8 Siong7-te3 e5 kok kap goa2 tang5 tioh8-boa5, ia7 si7 hoo7 goa2 tit-tioh8 an-ui3 e5,  12). Ki-tok Ia5-soo e5 loo5-pok8 I2-pa-hut, chiu7-si7 lin2 hia e5 lang5, chheng2-an lin2; i ti7 ki5-to2 e5 tiong-kan siong5-siong5 ui7-tioh8 lin2 chhut-lat8, hoo7 lin2 khia7-chai7 oan5-choan5, moa2 sim sin3-hok8 Siong7-te3 it-chhe3 e5 chi2-i3.  13). Goa2 kan-cheng3 I, ui7-tioh8 lin2 kap ti7 Lo2-ti2-ka i2-kip8 Hi-lah-pho-lip8 e5 lang5, u7 choe7-choe7 lo5-khoo2.  14). Loo7-ka, chiu7-si7 soo2 thia*3 e5 i-seng, kap Ti2-ma2 chheng2-an lin2.  15). Chheng2-an tiam3-ti7 Lo2-ti2-ka chiah e5 hia*-ti7, i2-kip8 Leng5-hoat, kap chu7-chip8 ti7 in e5 ke e5 kau3-hoe7.  16). Chit e5 phoe i2-keng thak8 ti7 lin2 tiong-kan, tioh8 siat-hoat hoo7 Lo2-ti2-ka lang5 e5 kau3-hoe7 ia7 thak8 i; koh lin2 tioh8 thak8 tui3 Lo2-ti2-ka lai5 e5 phoe.  17). Koh tioh8 ka7 A-ki-poo3 kong2, Tioh8 kin2-sin7 lai5 chin7 li2 ti7 Chu2 soo2 siu7 e5 chit-hun7.
	18). Goa2 Po2-lo5 chhin-pit chheng2-an lin2.  Lin2 tioh8 siau3-liam7 goa2 koa3 thih lian7.  Goan7 un-tian2 kap lin2 ti7-teh.

